લાલૂની સજા બાદ હવે પરિવારની બેનામી સંપત્તિનો પર્દાફાશ થશે
નવગુજરાત સમય | Publish Date: Jan 7 2018 9:30AM
CBIની વિશેષ કોર્ટમાં ચારા કૌભાંડ સાથે જોડાયેલા વધુ એક મામલામાં લાલુ પ્રસાદ યાદવને દોષી જાહેર કરી તેમને 3.5 વર્ષની જેલની સજા સંભળાવવામાં આવી છે. આ બધાની વચ્ચે ઈન્કમ ટેક્સ ડિપાર્ટમેન્ટે લાલુના પરિવાર સામે બેનામી સંપત્તિના મામલામાં પણ વિસ્તૃત અહેવાલ તૈયાર કરી લીધો છે. એટલે કે આરજેડી સુપ્રીમોની મુશ્કેલીઓનો હજુ અંત નથી આવ્યો. બેનામી સંપત્તિના મામલામાં ઈન્કમ ટેક્સ વિભાગનાં બિહારના પૂર્વ ડેપ્યુટી CM તેજસ્વીની યાદવ અને તેમની બે બહેનો સામે રિપોર્ટ તૈયાર કર્યો છે.
તેજસ્વી અને તેમની બહેનો સામે દિલ્હીની ન્યુ ફ્રેન્ડ્સ કૉલોનીમાં બેનામી સંપત્તિથી 40 કરોડની સંપત્તિ ખરીદવાનો મામલો ચાલી રહ્યો છે. આવક વિભાગે આ સંપત્તિને પહેલા જ જપ્ત કરી લીધી છે અને હાલ આ સંબંધમાં ઓથોરિટી દ્વારા પુષ્ટિ કરવામાં આવી રહી છે, જે બાદ કેસની કાર્યવાહી શરુ કરવામાં આવે છે. બેનામી એક્ટ હેઠળ દોષી બનશે તો તેજસ્વીની અને તેની બહેનને સાત વર્ષ સુધીની જેલ અને બજારમાં પ્રોપર્ટી માર્કેટ રેટના 25% દંડ ચુકવવો પડશે.
કેદની સાથે દોષી જાહેર કરવામાં આવેલા નેતા પર છ વર્ષ માટે ચૂંટણી લડવા પર રોક લાગી જશે. 40 કરોડ રુપિયાની આ સંપત્તિને 2007માં ખરીદવામાં આવી હતી, તે સમયે લાલુ પ્રસાદ યાદવ યુપીએ સરકારમાં રેલવે મંત્રી હતાં. તે સમયે આ સંપત્તિને એબી એક્સપર્ટ્સનાં નામે ખરીદવામાં આવી હતી. ઈનકમ ટેક્સ ડિપાર્ટમેન્ટ મુજબ શેલ કંપનીના ડાયરેક્ટર્સે માત્ર 4 લાખ રુપિયામાં 2010-11માં કંપનીના તમામ રાઈટ્સ અને શેરહોલ્ડિંગ્સને તેજસ્વી યાદવનાં નામે ટ્રાન્સફર કરી દીધા હતાં.